SKRIFTLIG FORESPØRGSEL E-2884/01

af Eurig Wyn (Verts/ALE)og Miquel Mayol i Raynal (Verts/ALE) til Kommissionen

(22. oktober 2001)

Om: Mindretalssprog og ytringsfrihed i Grækenland

Sotiris Bletsas, medlem af Foreningen for Aromunsk (Vlach) Kultur, blev den 2. februar 2001 idømt 15 måneders fængsel og en bøde på GDR 500 000 for udbredelse af falske oplysninger (efter den græske straffelovs paragraf 191). Anklagen var baseret på det forhold, at Sotiris Bletsas i juli 1995 på den aromunske festival havde omdelt en publikation fra Det Europæiske Kontor for Mindre Udbredte Sprog, hvori mindretalssprogene i Grækenland blev omtalt.

Den 21. september 2001 udsatte Athens First Court of Appeal behandlingen af Sotiris Bletsas' sag til den 18. december 2001, fordi alle tre vidner ført af anklageren var fraværende. Appelsagen var allerede den 4. juli 2001 blevet udsat én gang, igen fordi de af anklageren førte vidner ikke var til stede. Selv om disse vidner ifølge græsk lov har udvist foragt for retten og kan straffes, navnlig når de er til stede ved behandlingens begyndelse og derefter ikke møder op til selv domsforhandlingen, har retten ikke gjort brug af denne lov.

Kommissionen anså i sit svar på den foregående skriftlige forespørgsel (E-0487/01(1)) dette emne for at være af stor betydning og udtalte, at den fulgte sagen nøje. Har Kommissionen bedt den græske regering om en kopi af dommen og af andre relevante oplysninger om denne sag? Deler den de alvorlige bekymringer, som adskillige foreninger, politiske partier og akademikere har givet udtryk for?

Mener Kommissionen, at denne holdning er i overensstemmelse med de europæiske principper om ytrings-og meningsfrihed og kulturel og sproglig forskellighed?

Vil Kommissionens Juridiske Tjeneste undersøge, om den græske straffelovs paragraf 191 er forenelig med ånden i principperne om frihed, demokrati, respekt for menneskerettigheder og grundlæggende frihedsrettigheder og med det i traktaterne anerkendte retsstatsprincip?

Mener Kommissionen rent juridisk set, at den græske stat bør undersøge den mangelfulde fremgangsmåde i forbindelse med indkaldelsen af vidner, der på afgørende vis var medvirkede til udsættelsen samt til nødvendigheden af selve udsættelsen? Vil Kommissionen undersøge, om denne holdning kunne være en krænkelse af retten til en retfærdig rettergang?

(1) EFT C 261 E af 18.9.2001, s. 125.

Svar afgivet på Kommissionens vegne af Viviane Reding

(24. januar 2002)

Uanset om mennesker tilhører mindretal, er deres rettigheder efter Kommissionens opfattelse omfattet af de grundlæggende principper, som medlemsstaterne har til fælles, og som er omhandlet af artikel 6, stk. 1, i traktaten om Den Europæiske Union. Det var derfor et anliggende for Kommissionen, da den græske førsteinstansdomstol den 2. februar 2001 besluttede at dømme Sotiris Bletsas efter den græske straffelovs artikel 191 for udbredelse af falske oplysninger. Kommissionen skrev efterfølgende til de græske myndigheder og udbad sig en kopi af dommen og eventuelle andre relevante oplysninger.

Efter hvad Kommissionen har fået oplyst, er Sotiris Bletsas, efter at appelsagen var oppe den 18. december 2001, blevet frifundet for alle de anklager, der var rejst mod ham.